**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL savivaldybės švietimo įstaigų patalpų suteikimo paslaugos kainos nustatymo“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – nustatyti patalpų suteikimo paslaugos kainas savivaldybės švietimo įstaigoms.

Tikslas – suteikti galimybę švietimo įstaigoms laisvu nuo pamokų ir kitų užsiėmimų metu leisti naudotis patalpomis fiziniams ir juridiniams asmenims.

Uždaviniai:

1. Suvienodinti patalpų suteikimo paslaugos kainas švietimo įstaigose, atsižvelgiant į patalpų paskirtį ir plotą.

2. Sudaryti galimybę BĮ sporto mokykloms atlyginti savivaldybės švietimo įstaigų patiriamas išlaidas dėl vykdomos sportinės veiklos.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas, atsižvelgus į Klaipėdos miesto savivaldybės kontrolės ir vidaus tarnybos išvadas (2014 m. balandžio 29 d. raštas Nr. KAT13-(3.4)-77) dėl neteisingai traktuojamos patalpų nuomos laisvu nuo užsiėmimų metu. Atsižvelgiant į tai, kad teisės aktai, susiję su turto nuoma, nenumato galimybės nuomoti patalpas valandomis, tokia veikla šiame sprendimo projekte vadinama patalpų suteikimo paslauga. Siūloma, kad ši paslauga būtų skirstoma į dvi dalis – kai patalpos suteikiamos veiklai (sportinei, meninei, mokomajai) ir kai patalpos suteikiamos vienkartiniams renginiams (konferencijoms, susirinkimams, seminarams, koncertams, varžyboms ir kt.).

**3. Kokių rezultatų laukiama.**

Šiuo sprendimo projektu bus suteikta galimybė įstaigoms teikti patalpų suteikimo paslaugas ir už ją gauti lėšų, kurios būtų naudojamos įstaigų reikmėms.

**4. Sprendimo projekto rengimo metu gauti specialistų vertinimai.**

Sprendimo projekto rengimo metu atsižvelgta į savivaldybės švietimo įstaigų vadovų, savivaldybės Turto skyriaus specialistų siūlymus. Buvo atliktas šio sprendimo projekto antikorupcinis vertinimas ir antikorupciniu požiūriu rizikingos tesės akto projekto nuostatos nenustatytos.

**5. Išlaidų sąmatos, skaičiavimai, reikalingi pagrindimai ir paaiškinimai.**

Skaičiuojant vienos valandos patalpų suteikimo paslaugos kainą, atsižvelgta į patalpų paskirtį ir plotus. Paslaugos kainą sudaro išlaidos šildymui, elektros energijos ir vandens sunaudojimas, patalpų ir inventoriaus amortizacija bei patalpų valymas. Vienose švietimo įstaigose užsiėmimai po pamokų gali vykti be budėtojo, kitose – budėtojo paslaugos yra būtinos, pvz. 8 mokyklų sporto salėse nėra atskirta signalizacija nuo bendros mokyklų signalizacijos sistemos.

BĮ sporto mokykloms taikoma paslaugos kaina yra 70 % mažesnė nei kitiems fiziniams ir juridiniams asmenims, kadangi kai kurios švietimo įstaigų patiriamos išlaidos dėl sporto mokyklų naudojimosi patalpomis yra centralizuotai apmokamos iš savivaldybės biudžeto (pvz., šildymo), taip pat siūloma atsižvelgti į tai, kad sporto užsiėmimuose daugiausia dalyvauja mokinių iš tos pačios mokyklos, kurios sporto salėje vyksta treniruotės. Švietimo įstaigos daugiausia patiria išlaidų dėl sporto mokyklų sunaudojamos elektros energijos ir vandens bei budėtojo paslaugų.

**6. Lėšų poreikis sprendimo įgyvendinimui.**

BĮ sporto mokykloms, patvirtinus siūlomus įkainius, papildomai reikėtų apie 260 tūkst. litų per metus, kad jos galėtų atsiskaityti su švietimo įstaigomis už patalpų suteikimo paslaugą.

**7. Galimos teigiamos ar neigiamos sprendimo priėmimo pasekmės.**

Šio sprendimo projekto priėmimo teigiamos pasekmės: bus suvienodintos patalpų suteikimo paslaugos kainos švietimo įstaigose, atsižvelgiant į patalpų paskirtį ir plotą, bei sudaryta galimybė BĮ sporto mokykloms naudotis savivaldybės švietimo įstaigų patalpomis už mažesnę kainą.

Neigiama pasekmė – atsiskaitymams su švietimo įstaigomis už patalpų suteikimo paslaugą,

reikės BĮ sporto mokykloms skirti papildomų lėšų iš savivaldybės biudžeto arba šiems tikslams naudoti kitas lėšas (pvz., surenkamus tėvų mokesčius, mokinio krepšeliolėšas).

PRIDEDAMA:

1. Teisės aktų, nurodytų sprendimo projekto įžangoje, išrašai, 1 lapas.
2. Klaipėdos miesto savivaldybės tarybos 2002 m. lapkričio 28 d. sprendimo Nr. 282 ,,Dėl Klaipėdos miesto savivaldybės biudžetinių sporto įstaigų darbo organizavimo pertvarkymo“ išrašas, 1 lapas.
3. Teisės aktų projektų antikorupcinio vertinimo pažyma, 5 lapai.

Švietimo skyriaus vedėja Laima Prižgintienė